# Oppsummering fra UiB studenter som har vært på utveksling på det italienske medisinstudiet

Merk at det engelske medisinstudiet starter høsten 2024. Koordinator i Padova er ny og har veldig mange studenter å håndtere, så det kan være vanskelig å få svar fra henne.

## Bolig

Noe av det første man bør gjøre når man er blitt nominert er å finne bolig! Meld deg inn i Facebook-grupper, WhatsApp grupper, snakk med andre som er på utveksling dit du skal osv.

## Språk

Selv om undervisning nå er på engelsk er det nyttig å lære seg en del italiensk, ikke minst i forhold til pasienter. Det gir også en ekstra goodwill. Undersøk med Lånekassen eller Erasmus om de støtter italiensk språkkurs selv om undervisning er på engelsk.

## Undervisning

Undervisningen består hovedsaklig av teoretisk undervisning med obligatorisk oppmøte. Så skal dere også ha 6 uker med praksis som jo også er obligatorisk. Praksisen går til dels samtidig som undervisningen, så det er opptil hver enkelt å legge opp praksisen og undervisningen til at det krasjer så lite som mulig.

De fleste forelesere legger ut notater på Moodle, så da kan man registrere seg opp til den, men det er ikke obligatorisk.

## Sosialt

Hver uke er det lagt opp sosiale aktiviteter for Erasmus studenter, men det er ofte snakk om førstemann til mølla arrangementer, altså var det sjeldent plass til alle. Man må dermed selv være flink til å snakke med nye mennesker og finne på ting på egenhånd. Heldigvis er menneskene her veldig hyggelige og terskelen for å snakke med fremmede er mye mye lavere enn i Norge. Det har derfor ikke vært noe problem å bli kjent med folk. I tillegg er det veldig mye man kan finne på her, spesielt siden været holder seg pent ganske lenge, så det hjelper jo:)

Det kan være litt vanskelig å bli godt kjent med de italienske medisinstudentene, som er sisteårsstudenter med etablerte vennegrupper. Men det ble et stort norsk miljø i Padova, så man har et lite sikkerhetsnett hele tiden. Universitetet har også en Buddy ordning hvor man får sin egen fadder. De er italienske studenter fra Padova som kan hjelpe deg med det praktiske og det sosiale. Dersom man ikke får kontakt med fadderen sin, så pleier de å ha et arrangement litt utover semesteret hvor man kan møte andre italienske studenter som ønsker å være fadder.

## Universitetsområdet og byen:

Det medisinske fakultet er, som i Norge, sentrert rundt (og på) sykehuset. Det er ganske stort og i begynnelsen syntes vi det var ganske kaotisk. Ville anbefalt at man tar seg en liten tur dit før skolestart, slik at man vet hvor man skal osv. Selve byen er ganske fin, med mange fine bygninger og "piazze" overalt. Padova er en av Italias eldste byer, og man har egentlig alt man trenger her, alt fra kafeer, barer, butikker, osv osv. I tillegg er det bare en 30-minutters togtur til Venezia, i tilfelle man føler at man mangler noe. Tog i Italia er forresten helt fantastisk! Man har togruter overalt, så man kan komme seg hvor enn man vil i landet på relativt kort tid, og ganske billig.

De ulike fakultetene ligger noe spredt fra hverandre, og det medisinske fakultetet ligger 15-20 min gange fra sentrum. Tar man italiensk på universitetet så ligger language lab i det store campusområdet, som også er ca.15 min gange fra sykehuset.

## Diverse

Man bør registrere seg på uniweb rundt sommeren. Koordintor i Padova er litt vanskelig å få tak i.

Bolig: viktig at man ikke signerer kontrakt eller betaler før man har fått muligheten til å se stedet og snakket med studenter som bor der. Hvis det er noe som skurrer, så ta kontakt med fadder eller buddy.advising@gmail.com og sjekk om de kan hjelpe med noe.

Skal man leie via meglerfirma så er det greit å vite at de muligens tar godt betalt for å lage kontrakt, og depositum kan også bli en del. Og viktig å ta bilder av rommene før man flytter inn slik at utleier ikke tar av depositum.